**Tarinalaatikko Eric Carlen Pikkutoukka Paksulainen –kirjan käsittelyyn**

lähde: https://www.folkhalsan.fi/barn/professionella/sprak/

Pieni toukka syntyy munasta. Se on hyvin nälkäinen. Tarina kertoo ajasta, ajanilmauksista, kehityksestä ja ruuasta.

Ehdotus tarinalaatikon sisällöksi:

* muna, pieni toukka, kotelo ja perhonen
* kuvia tai esineitä, jotka kuvaavat tarinan ruokia (yksi omena, kaksi päärynää, kolme luumua, neljä mansikkaa, viisi appelsiinia, suklaalevyn pala, jäätelötöttero, suolakurkku, pala juustoa, salamimakkara, tikkari, pala kirsikkapiirakkaa, lämmin makkara, pala vesimelonia)
* suuri lehti sekä lehti, jossa on reikä
* mahdollisesti aurinko ja kuu

Kerää materiaali kannelliseen tarinalaatikkoon. Ennen tarinan aloittamista voit lukea lorun, kilistää kelloa tai antaa muun merkin tarinan alkamiseksi. Lasten mielestä myös tarinalaatikon kannen avaaminen tarinan aloittamiseksi on jännittävää. Tarinan edetessä poimi laatikosta valitsemaasi rekvisiittaa. Lopuksi voit laittaa kannen takaisin paikoilleen, lukea lorun tai käyttää jotain muuta merkkiä, joka osoittaa sadun päättyneen. Nämä toistuvat rituaalit tekevät satutuokiosta taianomaisen kokonaisuuden.

Vinkki: Voit käyttää pääsiäismunan muovista munaa. Laita pieni toukka sen sisälle ja ota se sieltä ulos tarinan edetessä. Tee suurempi toukka talouspaperirullasta. Sen sisälle voit laittaa perhosen. Kääri leveä nauha suuren toukan ympärille, kertoessasi kuinka toukka koteloituu. Ota sitten perhonen rullan sisältä… ”och ut kom en vacker fjäril”.

Esimerkkejä kirjassa käsiteltävistä aiheista:

* viikonpäivät ja aikakäsitteet
* terveellinen ja epäterveellinen ruoka
* lukusanat 1-5
* hyönteisen muodonvaihdos (muna, toukka, kotelo, perhonen)

Esimerkkejä tarinaan sopivista leikeistä:

* muistipeli tai lotto tarinaan liittyvillä ruokakuvilla (<https://www.folkhalsan.fi/barn/professionella/sprak/> > bildkort med text och utan text)

<https://www.dltk-teach.com/books/hungrycaterpillar/felt_fun.htm>

<http://www.kizclub.com/storypatterns/caterpillar%28C%29.pdf>

<http://www.dltk-teach.com/books/hungrycaterpillar/index.htm>

* Laita yksi leikkiomena rasiaan, kaksi päärynää vähän isompaan rasiaan jne. niin, että suurimmassa rasiassa on viisi appelsiinia. Aseta rasiat helposti saataville, jotta lapset voivat leikkiä niillä aina halutessaan. Tutkikaa hedelmiä ja lukusanoja eri tavoilla. Lukusanoihin liittyviä leikkejä löydät toisaalta tästä materiaalista.
* Keskustelkaa kirjan aiheista: *Minä päivänä toukka söi omenan?Mitä tapahtui torstaina? Mitä tapahtui seuraavana lauantaina? Milloin toukalla oli vatsa kipeä? Kuinka kauan on kaksi viikkoa? jne.*
* Keskustelkaa ajasta ja aikakäsitteistä: *huomenna, eilen, ylihuomenna, toissapäivänä, ensi tiistaina, viime keskiviikkona, nyt, silloin, usein, harvoin, joskus, pian, aina, ei koskaan.* Katsokaa seinäkalenteria ja keskustelkaa lasten arjesta ja arkisista tapahtumista.
* Tutkikaa ajan kulumista.

*sekunnit ja minuutit:* Juoskaa talon ympäri tai metsässä puun luokse ja takaisin. Vertailkaa aikoja. Keittäkää kananmunia 3, 7 tai 10 minuuttia ja vertailkaa lopputuloksia.

*tunnit:* Laittakaa lunta tai jäätä sulamaan sisälle.

*päivät ja viikot:* istuttakaa krassia tai rairuohoa, seuratkaa kalenterista kasvamisen kestoa.

Käyttäkää kameraa, tiimalasia, sekuntikelloa jne. eri kokeiluissa.

* Tunnustelkaa, maistakaa ja tuoksutelkaa tarinan ruokia ja kuvailkaa miltä ne tuntuvat, maistuvat ja tuoksuvat. Voit myös etukäteen kirjoittaa muistiin eri adjektiiveja, joita haluat lapsille opettaa.
* Leipokaa muffinseja, suklaakakkua tai kirsikkapiirakkaa, saatte runsaasti aikaa keskustelulle ja ajatustenvaihdolle.
* Tutkikaa hyönteisten elämää. Lähtekää ulos suurennuslasien kanssa: *Mitä näette?* Tutustukaa tietokirjoihin.
* Leikkikää munia, toukkia, koteloita ja perhosia. *Kuinka pieni toukka liikkuu? Entä suuri toukka, perhonen? Kuinka muna vierii? Kuinka kotelo liikkuu? (huojuu tuulessa?)* Käytä musiikkia ja kuunnelkaa milloin musiikki kuulostaa munalta, toukalta, kotelolta ja milloin perhoselta. Liikkukaa musiikin tahtiin.
* Tee leikinkestävä tarinalaatikko ja pidä se esillä, jotta lapset voivat leikkiä sillä aina halutessaan. Osallistu itsekin heidän leikkiinsä.
* Valmistakaa yhdessä materiaalia tarinalaatikkoon. Anna lasten pohtia, mitä laatikkoon tarvitaan ja kuinka se valmistetaan. Tämän jälkeen lapset saavat kertoa tarinan itse rekvisiitan avulla.
* Lukekaa kirja. Kuunnelkaa tarina eri kielillä.